**Referat fra Lier kommunes frivilligmøte 2019**

**Dato: Tirsdag 15. oktober 2019 kl 18-21  
Sted: Haugestad  
Til stede: Ca 40 deltakere fra foreningsliv, folkevalgte og administrasjon**

**Kort oppsummering:**

1. **Velkommen v/ordfører Gunn Cecilie Ringdal**
2. **Informasjon fra kommunen v/frivilligkoordinator Rise Cecilie Moe**som fra i høst drifter Lier Frivilligsentral med videreføring av mange gode tiltak og tilretteleggingsordninger og som fortsatt har lokaler i 1. etasje i Fosskvartalet i Lierbyen, men som nå er samlokalisert med Ungdom og fritid, en avdeling under Kultur og fritid. Lokalene er pusset opp og åpnet med sikte på å være hyggeligere og mer anvendelige for frivillige og foreningsliv, og lokalene kan bookes via kommunens utleieportal på [www.lier.kommune.no/kultur-og-fritid/utleieportal/](http://www.lier.kommune.no/kultur-og-fritid/utleieportal/). Alle er ellers hjertelig velkomne innom!  
     
   Rise orienterte ellers om [www.tilskuddsportalen.no](http://www.tilskuddsportalen.no) og om [www.frivillig.no](http://www.frivillig.no) som begge kan være nyttige for foreningslivet, og hun minnet om muligheten for å gjøre foreninger og arrangementer synlige via kommunens nettside – på foreningslisten og under Hva skjer i Lier. Hun oppfordret også alle om å bruke [www.lieropplevelser.no](http://www.lieropplevelser.no) for å gjøre seg kjent med tilbud og muligheter, og ba om tilbakemeldinger om hva som savnes eller ønskes av endringer på disse sidene.
3. **Hovedtemaet for møtet i år var ALLE MED. Hvordan kan vi sikre at alle opplever mulighet til å delta i kultur og fritidstilbud?**Det var lagt opp til en arbeidsdugnad med drøftinger mellom de frammøtte, ledet av prosjektleder Kristin Kaldestad Urrang fra Alle med – nasjonal dugnad mot fattigdom og utenforskap blant barn og unge – som man kan lese mer om her: <http://www.allemed.no/>   
     
   Vi diskuterte:  
     
   - HVA GJØR VI BRA?  
   - HVOR LIGGER UTFORDRINGENE? HVA VIL VI FORBEDRE?  
   - HVA KAN VI GJØRE?

Noen konklusjoner/eksempler på **HVA GJØR VI BRA**:

* Stoppen sportsklubb har brukt mye tid på å diskutere hvordan de skal nå barna. Samarbeid med skolen er viktig for å fange opp de som trenger det. Eksempel: gutt fra Syria kommer til Lier, han er glad i fotball og lærer tok kontakt med klubben, og kort tid etter er han inne i aktivitet.
* Kommunen jobber aktivt med å inkludere barn/unge i fritidsaktiviteter bl.a. via Ungdomshjelpa. Lier kommune tilbyr også fritidsveiledning: <http://www.lier.kommune.no/kultur-og-fritid/aktiv-fritid--tilrettelagt-fritid/>
* Klubbene vet det er behov, men noen ganger oppleves det som at det er vanskelig å nå de som trenger det mest.
* Kiwanis samarbeider med Lier kommune som disponerer en konto til barn og unge – skoleturer, badebilletter til Drammensbadet (kr 50 000), i tillegg til egne søknader de får inn. Kiwanis har kr 300 000 i sitt humanitære fond som de deler ut i Lier, hovedsakelig til barn og unge.
* Skolesamarbeid er helt avgjørende. Enkelte klubber knytter alltid til seg en som jobber i skole for å sikre god kommunikasjon.
* Sylling IF gir noen goder tilbake til trenerne som for eksempel at barna til trenere får gratis medlemskap eller aktivitetstilgang i klubben.
* KFUK og KFUM har noe de kaller deltakerfondet - en voksenleder/ foreldre kan sende en mail og søke om å få dekket for eksempel turer de skal på. Dette er en nasjonalt støtte. Opplever at det er lettere for folk å søke denne ordningen når de snakker høyt om det.
* Bygdeungdomslaget satser på varierte aktiviteter – ungdommen gjør alt – «alt vi gjør er dugnad» – og gjenbruk. Fylkesarrangementet på Eiksetra, dansegulv hentet gratis på FINN. Mange steder vi kan søke penger på. Det overskuddet vi får skal inn skal gå rett til ungdommen og aktivitetene.
* Lier Volleyball – åpne tilbud hver lørdag med volleyball, for å spre det glade budskap og gjøre tilbudet attraktivt for flere.
* BUA og ÅPEN HALL-samarbeidet mellom kommunen og foreningslivet.
* Mange foreninger har en praksis med å gi gratis tilbud til de som trenger det. Kommunen har også ulike tilskuddsordninger for slike formål. Men vi vet ikke om vi når alle…
* Gratis utlån av aktivitetsutstyr via BUA og via lag og foreninger er bra. Flere klubber har også utstyr «til overs» som kan brukes av dem som trenger det.

**HVA VIL VI FORBEREDE:**

* Vi skulle gjerne visst hvordan vi skal få kontakt med de barna som trenger det mest. De fleste er bundet av taushetsplikt. De fleste har verktøyene når barna har kommet innafor, men hvordan får vi tak i dem?
* Samarbeid med skolene - flere organisasjoner må få komme inn på de første foreldremøtene for å gjøre tilbudene kjent. Vanskelig å ta møter med skolene f.eks. på dagtid.
* Fokusere på at DUGNAD er både nyttig og gøy – gir sosialt felleskap. Blir lettere å rekruttere barn og unge hvis foreldre ikke kvier seg.
* Hva skjer kalenderen på Lieropplevelser skal man kun legge inn et telefonnummer for å kunne legge ut arrangementet sitt. Noen opplevde at dette var litt forvirrende. Kanskje skrive tydeligere hvordan man gjør det?
* Sørge for å gjøre info om tilbud bedre kjent = utfordring for alle!
* Flere åpne møtesteder ønskes – for ungdom (og andre grupper). Bruke de vi har bedre. Invitere hverandre inn.

SAGT OM REKRUTTERING

* Ikke alle liker idrett – kan vi rekruttere bredere ved å ha flere krysstilbud? Kan Åpen hall være et springbrett inn i andre organisasjonstyper?
* Flere møtekvelder sammen med ulike virksomheter i kommunen, som flyktning-tjenesten. For å gjøre seg kjent med hverandre og finne løsninger sammen.
* Heldagsskole eller utvidet SFO også for eldre barn/unge – få flere aktivitetene inn i «skoletiden». Viktig med tilbud rett etter skoletid – mindre stress og lettere å få flere med.
* Fritidsinfo – legge til rette for en ettermiddag/kveld på hver skole der alle lag og foreninger som er i skolekretsen kan komme og presentere seg. FRITID I NÆRMILJØET-ARRANGEMENT.   
  Vil gjøre tilbud bedre kjent og sikre en første trygg kontakt.

SAGT OM TUR OG REISER

* Klubbene og foreningene må snakke om hvor man skal dra uten å se på at alle skal være inkludert. Foreningene har et kjempeansvar for at alle skal kunne delta, da må ikke turer bli for dyre og vanskelige å være med på. Ikke reis utenlands for tidlig. Behøver ikke alltid være lange reiser. Og diskuter i klubbene hvilket nivå man skal legge seg på.
* Vi voksne bør bli enige om en max grense på betaling til turer. Utfordre idretten og kulturorganisasjonene om å gjøre et fremstøt på dette.

**KONKRETE TILTAK SOM KOM OPP**

* SPA BRA VIL lage en info-brosjyre for idretten som kan oversettes til flere språk – Idrettsrådet lovet å holde tak i dette.
* LIER KULTURRÅD lager samme type brosjyre for kulturaktørene.
* NÆRMILJØDAGER på alle skoler – Utvalget for Oppvekst, kultur og idrett ønsker å holde tak i dette.
* ÅPEN HALL og SFO kan være et springbrett inn mot andre aktiviteter enn idrettstilbud. BUA Lier holder tak i dette.
* Ta med ALLE MED korta (som ble delt ut til alle) tilbake til foreningene bruk de i styre og stell og medlemsmøter. Alle ble utfordret!
* VI BØR BRUKE HVERANDRE MER AKTIVT? F.eks. via en felles ressursgruppe – se her: <https://www.facebook.com/groups/737444950060150/>

**Det ble ellers gjort mange avtaler og knyttet flere kontakter direkte i pauser under møtet – nyttig!**

1. **Avsluttende kommentarer fra kommunen**Avdelingsleder for ungdom og fritid Katrine Smemo Granlund orienterte til slutt kort om  
   tilskuddsordninger i Lier Kommune: <http://www.lier.kommune.no/kultur-og-fritid/tilskuddsordninger/>  
     
   Hun understreket igjen at kommunen ønsker å være åpen, tilgjengelig og samarbeidsorientert, og at vi gjerne tar imot både besøk og forslag som kan føre til at vi sammen kan skape og sikre gode lokalsamfunn og Lieropplevelser for flere.

Ref: Katrine Smemo Granlund og Ingeborg Rivelsrud